## Popis značajnih događaja

### NN 47/2008 (25.4.2008.), Popis značajnih događaja

# VIJEĆE ZA ELEKTRONIČKE MEDIJE

**1605**

Na temelju članka 34. stavka 4. Zakona o elektroničkim medijima (»Narodne
novine«, 122/03, 79/07 i 32/08), Vijeće za elektroničke medije na svojoj 178.
sjednici održanoj 8. travnja 2008. godine donijelo je sljedeći

## POPIS

### ZNAČAJNIH DOGAĐAJA

Članak 1.

Ovim popisom utvrđuju se događaji značajni za javnost Republike Hrvatske ili
druge države članice Europske unije ili države potpisnice međunarodnog ugovora
koji obvezuje Republiku Hrvatsku.

Članak 2.

Nakladnik televizijskog programa ne smije na temelju dobivenih isključivih prava
prenositi događaje iz članka 1. na način kojim bi značajnom dijelu gledatelja u
Republici Hrvatskoj bilo onemogućeno praćenje toga događaja.
Prijenosom iz članka 1. smatra se neposredan prijenos događaja ili odgođeni
prijenos, u cijelosti ili djelomično, kad je to potrebno iz objektivnih razloga
ili je u interesu javnosti.

Članak 3.

Suprotno je ovome popisu ako događaje iz članka 1. na temelju dobivenih
isključivih prava prenosi nakladnik čiji televizijski program može pratiti manje
od 60% stanovništva Republike Hrvatske ili je za praćenje toga programa potrebno
dodatno plaćanje (naplatna TV), osim pristojbe propisane Zakonom o Hrvatskoj
radioteleviziji.

Članak 4.

Događaji značajni za javnost su:
• Olimpijske igre – ljetne i zimske
• Finala Svjetskog i Europskog nogometnog prvenstva, sve utak­mice u kojima
sudjeluje hrvatska nogometna reprezentacija, kao i utakmice kojima ti događaji
počinju
• Sve utakmice hrvatske (seniorske muške) nogometne reprezentacije, kod kuće i u
gostima
• Finale Hrvatskog nogometnog kupa
• Finale i polufinala Lige prvaka i Kupa UEFA-e ako u njima sudjeluju hrvatske
momčadi
• Finala Grand Slam turnira (Wimbledon, Roland Garros, US Open, Australian Open)
ako u njima nastupaju hrvatski predstavnici
• Finala ATP i WTA turnira u Hrvatskoj
• Finalna natjecanja Svjetskog i Europskog prvenstva u atletici ako u njima
nastupaju hrvatski predstavnici
• Finala Svjetskog i Europskog prvenstva u rukometu ako u njima sudjeluje
hrvatska (seniorska muška) reprezentacija
• Finale Lige prvaka u rukometu (za muškarce) ako u njemu sudjeluje hrvatski
klub
• Finala Svjetskog i Europskog prvenstva u košarci ako u njima sudjeluje
hrvatska (seniorska muška) reprezentacija
• Finala Svjetskog i Europskog prvenstva u vaterpolu ako u njima sudjeluje
hrvatska (seniorska muška) reprezentacija
• Finala Svjetskog i Europskog prvenstva u plivanju ako u njima sudjeluju
hrvatski predstavnici
• Utrke svjetskog skijaškog kupa u Hrvatskoj
• Otvaranja festivala od nacionalnog značaja: Splitsko ljeto, Dubrovačke ljetne
igre, Varaždinske barokne večeri i Osorske glazbene večeri

Članak 5.

Događaji iz članka 4. mogu biti prikazani u naknadnoj snimci, u cijelosti ili
djelomično, kada je to potrebno ili prikladno iz objektivnog razloga javnog
interesa, odnosno u slučaju ako:
– se dva ili više događaja odvijaju istovremeno, tada je opravdano da je samo
jedan prikazuje u neposrednom prijenosu a ostali u naknadnoj snimci;
– se događaj odvija sa znatnom vremenskom razlikom, pa bi njegovo prikazivanje
(i) u naknadnoj snimci omogućilo praćenje tog događaja značajnijem dijelu
gledatelja u Republici Hrvatskoj nego (samo) u neposrednom prijenosu;
– ako je (u sportovima pojedinačne konkurencije: tenis, atletika, plivanje) u
kratkom vremenskom razdoblju od odvijanja prethodnih razina natjecanja
neizvjesno hoće li se u finalna natjecanja plasirati hrvatski predstavnici te
ako bi stoga takav neposredan prijenos ozbiljno narušio prethodno utvrđene
važnije programske obveze nakladnika;
– odnosno u kombinaciji navedenih primjera.

Članak 6.

Danom stupanja na snagu ovoga Popisa prestaje važiti Popis značajnih događaja
(»Narodne novine«, broj 66/06).

Članak 7.

Popis stupa na snagu osmog (8) dana od dana objave u »Narodnim novinama«.

Klasa: 612-12/07-01/0094
Urbroj: 567-01/08-02
Zagreb, 11. travanj 2008.

Predsjednik Vijeća
**mr. sc. Denis Peričić**, v. r.

Ostalo, NN 47/2008-1605
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)